**Rasmus Schüller** (s. 18. kesäkuuta 1991 Espoo) on suomalainen jalkapalloilija, joka edustaa Ruotsin pääsarjassa Allsvenskanissa pelaavaa Djurgårdenia. Hän on pelipaikaltaan keskikenttäpelaaja.

Seurajoukkueura
---------------

### FC Honka (2008–2011)

Schüller teki liigadebyyttinsä vierasottelussa 10. elokuuta 2008 RoPSia vastaan Rovaniemellä. 17. elokuuta 2008 Schüller teki avauskokoonpanodebyyttinsä 2–2-tasapeliin päättyneessä kotiottelussa TPS:ää vastaan, ja joulukuussa 2008 Schüller solmi kolmen vuoden jatkosopimuksen FC Hongan kanssa.

Ensimmäisen maalinsa Veikkausliigassa Schüller teki voitokkaassa kotiottelussa KuPS:ia vastaan 24. kesäkuuta 2009. Elokuussa 2009 Schüllerin uran toinen liigamaali näki päivänvalon, kun mies osui ottelussa Tampere Unitedia vastaan. Samassa ottelussa Schüller valittiin myös ottelun parhaaksi pelaajaksi. Syyskuussa 2009 Schüllerin sopimusta jatkettiin vielä yhdellä lisävuodella, joten miehen sopimus Hongan kanssa olisi kattanut myös kauden 2012.

Schüller päätti kauden 2009 juhlimalla SM-hopeaa FC Hongan kanssa. Mies vakiinnutti kauden aikana paikkansa joukkueen avauskokoonpanossa ja teki kaksi maalia Veikkausliigassa, sekä yhden UEFA Europa Leaguessa. Schüllerin kansainvälinen ura miesten tasolla sai loistavan alun, kun hän ensimmäisessä euro-ottelussaan teki FC Hongan toisen maalin joukkueen kukistaessa kotikentällään walesilaisen Bangor City FC:n UEFA Europa League -kilpailussa.

### HJK (2012–2015)

Schüller siirtyi Hongasta tammikuussa 2012 HJK:hon yhdessä Demba Savagen kanssa, osittain Hongan rahavaikeuksien takia. HJK:n euro-otteluissa Schüller onnistui maalinteossa skotlantilaista Celticiä vastaan 1. elokuuta 2012 pelatussa Mestarien liigan karsintaottelussa Celtic Parkilla. Kaudella 2014 HJK selviytyi ensimmäisenä suomalaisseurana 16 vuoteen europeleissä lohkovaiheeseen kaadettuaan ratkaisevassa otteluparissa Rapid Wienin. Schüller loukkaantui jälkimmäisessä osaottelussa, jonka vuoksi hän kykeni pelaamaan vain kahdessa viimeisessä Eurooppa-liigan lohkovaiheen ottelussa.

### BK Häcken (2016)

Schüller siirtyi kauden 2015 jälkeen ilmaiseksi Allsvenskan-seura BK Häckeniin. Hän solmi uuden seuransa kanssa kolmivuotisen sopimuksen, joka kuitenkin purettiin tammikuussa 2017 ja seuralle maksettiin siirtokorvauksena 500 000 euroa. Schüller oli kauden 2016 alussa sivussa pelikentiltä polvivamman takia.

### Minnesota United (2017–2019)

Tammikuussa 2017 Schüller solmi MLS-liigassa pelaavan Minnesota Unitedin kanssa 2+2-vuotisen sopimuksen. Elokuussa 2017 Schüller palasi HJK:hon loppukauden kestävällä lainasopimuksella, jonka jälkeen hän siirtyi takaisin Yhdysvaltoihin.

### HJK ja Djurgården (2020–)

Tammikuussa 2020 Schüller palasi jälleen kaudeksi HJK:hon, josta hän kauden päätyttyä siirtyi kolmen vuoden sopimuksella Ruotsin Allsvenskanin Djurgårdeniin.

Maajoukkueura
-------------

Schüller on edustanut kaikkia Suomen ikäkausimaajoukkueita. A-maajoukkueessa Schüller esiintyi ensimmäisen kerran maaliskuussa 2013 Luxemburgia vastaan pelatussa harjoitusottelussa. Hän on kuulunut vuosia maajoukkueen runkopelaajiin ja valittiin myös Suomen joukkueeseen vuoden 2021 EM-kisoihin.

Yksityiselämä
-------------

Schüller kirjoitti ylioppilaaksi Mäkelän­rinteen lukiosta vuonna 2010, jonka jälkeen hän on opiskellut sosiaalipsykologiaa Svenska social- och kommunalhögskolanissa sekä oikeustiedettä Helsingin yliopistossa. Schüller suoritti varusmiespalveluksensa vuosina 2019–2020 Puolustusvoimien urheilukoulussa 28-vuotiaana.

Schüllerillä on saksalaisia sukujuuria.

Lähteet
-------

1. 1 2 3  Rasmus Schüller Soccerway-sivustolla (englanniksi)
2. 1 2  Rasmus Schüller siirtyy Ruotsin pääsarjaan  7.10.2015. HJK. Viitattu 13.1.2016.
3. ↑  Rasmus Schüller Playerhistory-sivustolla (englanniksi)
4. ↑  Rasmus Schüller Suomen Palloliitto.  Arkistoitu 12.6.2021. Viitattu 11.6.2021.
5. ↑  Rasmus Schüller Transfermarkt-sivustolla (englanniksi)
6. ↑  RoPS - FC Honka (Arkistoitu – Internet Archive) Veikkausliiga. Viitattu 10.08.2008.
7. ↑  Schüller avauksessa TPS:ää vastaan (Arkistoitu – Internet Archive) Länsiväylä. 17.08.2008.
8. ↑  Rasmus Schüller jatkaa Hongassa kolme vuotta (Arkistoitu – Internet Archive) FC Honka. 10.12.2008.
9. ↑  Honka kukisti KuPSin selvästi Veikkausliiga. 24.06.2009.
10. ↑  Ottelun tapahtumat: FC Honka - TamU 15.8.2009[vanhentunut linkki] Veikkausliiga. 15.08.2009.
11. ↑  Schüllerille ja Aallolle jatkosopimukset Veikkausliiga. 22.09.2009.
12. ↑  Honka tarrasi kiinni jatkopaikkaan (Arkistoitu – Internet Archive) YLE. 16.07.2009.
13. ↑  Schüller siirtyy Yhdysvaltoihin - Häcken saa kunnon korvauksen *iltalehti.fi*. Viitattu 24.1.2017.
14. ↑  Rasmus Schüller palaa Klubi-paitaan  9.8.2017. Helsingin Jalkapalloklubi. Viitattu 11.6.2021.
15. ↑  Rasmus Schüller Klubiin!  11.11.2020. helsingin Jalkapalloklubi. Viitattu 11.6.2021.
16. ↑  Sirén, Bille: Bekräftat: Schüller flyttar till Djurgården  11.12.2020. Hufvudstadsbladet. Viitattu 11.6.2021. (ruotsiksi)
17. ↑  Tässä on Huuhkajien EM-kisajoukkue!  1.6.2021. Suomen Palloliitto.  Arkistoitu 1.6.2021. Viitattu 11.6.2021.
18. ↑  Sundman, Robert: Jalkapallon ehdoilla  23.8.2016. Juristiuutiset. Viitattu 11.6.2021.
19. ↑  Oivio, Janne: 28-vuotias oikeustieteen opiskelija kuuntelee armeijassa parikymppisten juttuja – "Se elämänvaihe meni jo"  30.1.2020. Ilta-Sanomat. Viitattu 11.6.2021.
20. ↑  Hymy: Rasmus saa potkua pallokentälle! *Hymy*.  23.4.2014. Viitattu 27.3.2023.